Vec C‑370/08

Data I/O GmbH

proti

Hauptzollamt Hannover, predtým Bundesfinanzdirektion Südost

(návrh na začatie prejudiciálneho konania podaný Bundesfinanzhof)

„Spoločný colný sadzobník – Colné zaradenie – Kombinovaná nomenklatúra – Kapitola 84 poznámka 5 B – Adaptér obsahujúci pamäťový čip a určený na vytváranie spojenia medzi automatickým programovacím strojom a programovanými elektronickými komponentmi – Položky 8471, 8473 a 8536“

Abstrakt rozsudku

Spoločný colný sadzobník – Položka sadzobníka – Adaptér obsahujúci pamäťový čip a určený na vytváranie spojenia medzi automatickým programovacím strojom a programovanými elektronickými komponentmi

(Nariadenie Rady č. 2658/87, príloha I; nariadenie Komisie č. 1810/2004)

Adaptér, ktorý vykonáva funkciu elektrického prepojenia medzi programovacím zariadením a programovanými komponentmi, ako aj funkciu ukladania procesu programovania, ktorý môže byť neskôr vyvolaný, spĺňa podmienku uvedenú v poznámke 5 B písm. c) ku kapitole 84 kombinovanej nomenklatúry, ktorá sa nachádza v prílohe I nariadenia č. 2658/87 o colnej a štatistickej nomenklatúre a o Spoločnom colnom sadzobníku, zmenenej a doplnenej nariadením č. 1810/2004, a musí byť zaradený do položky 8471 tejto nomenklatúry ako „jednotka“ stroja na automatické spracovanie údajov, pokiaľ jeho hlavná funkcia spočíva v spracovaní údajov. V prípade, že by taký adaptér túto funkciu nemal, musí byť zaradený do položky 8473 uvedenej nomenklatúry ako „časť alebo súčasť“ alebo „príslušenstvo“ stroja, pokiaľ je nevyhnutný na jeho fungovanie alebo predstavuje časť vybavenia, ktoré umožňuje tomuto stroju vykonávať určitú prácu, alebo zariadenie, pomocou ktorého môže uvedený stroj vykonávať okrem hlavnej funkcie aj osobitnú prácu, čo má overiť vnútroštátny súd. Pokiaľ tento adaptér nemôže byť zaradený ani do jednej z dvoch vyššie uvedených položiek, treba ho považovať za „zariadenie na spájanie elektrických obvodov“, ktoré na základe toho patrí do položky 8536 uvedenej kombinovanej nomenklatúry.

(pozri body 43 – 45 a výrok)





ROZSUDOK SÚDNEHO DVORA (druhá komora)

z 20. mája 2010 ( )

„Spoločný colný sadzobník – Colné zaradenie – Kombinovaná nomenklatúra – Kapitola 84 poznámka 5 B – Adaptér obsahujúci pamäťový čip a určený na vytváranie spojenia medzi automatickým programovacím strojom a programovanými elektronickými komponentmi – Položky 8471, 8473 a 8536“

Vo veci C‑370/08,

ktorej predmetom je návrh na začatie prejudiciálneho konania podľa článku 234 ES, podaný rozhodnutím Bundesfinanzhof (Nemecko) z 10. júna 2008 a doručený Súdnemu dvoru 13. augusta 2008, ktorý súvisí s konaním:

Data I/O GmbH

proti

Hauptzollamt Hannover, predtým Bundesfinanzdirektion Südost,

SÚDNY DVOR (druhá komora),

v zložení: predseda druhej komory J. N. Cunha Rodrigues, sudcovia P. Lindh, A. Rosas, U. Lõhmus (spravodajca) a A. Arabadjiev,

generálny advokát: J. Mazák,

tajomník: B. Fülöp, referent,

so zreteľom na písomnú časť konania a po pojednávaní z 15. októbra 2009,

so zreteľom na pripomienky, ktoré predložili:

– Data I/O GmbH, v zastúpení: A. Linscheid, Rechtsanwältin,

– Hauptzollamt Hannover, predtým Bundesfinanzdirektion Südost, v zastúpení: J. Winterfeld, splnomocnený zástupca,

– Komisia Európskych spoločenstiev, v zastúpení: L. Bouyon a B.‑R. Killmann, splnomocnení zástupcovia,

so zreteľom na rozhodnutie prijaté po vypočutí generálneho advokáta, že vec bude prejednaná bez jeho návrhov,

vyhlásil tento

Rozsudok

1 Návrh na začatie prejudiciálneho konania sa týka výkladu poznámky 5 B ku kapitole 84 kombinovanej nomenklatúry (ďalej len „KN“), ktorá sa nachádza v prílohe I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, s. 1; Mim. vyd. 02/002, s. 382), zmenenej a doplnenej nariadením Komisie (ES) č. 1810/2004 zo 7. septembra 2004 (Ú. v. EÚ L 327, s. 1).

2 Tento návrh bol podaný v rámci sporu medzi Data I/O GmbH (ďalej len „Data I/O“) a Hauptzollamt Hannover (colný úrad v Hannovri), predtým Bundesfinanzdirektion Südost, vo veci colného zaradenia adaptéra obsahujúceho pamäťový čip a určeného na vytváranie spojenia medzi automatickým programovacím strojom a programovanými elektronickými komponentmi.

Právny rámec

KN

3 Medzinárodný dohovor o harmonizovanom systéme opisu a číselného označovania tovaru (ďalej len „HS“), uzatvorený 14. júna 1983 v Bruseli, a protokol o jeho zmene a doplnení z 24. júna 1986 boli schválené v mene Európskeho hospodárskeho spoločenstva rozhodnutím Rady 87/369/EHS zo 7. apríla 1987 (Ú. v. ES L 198, s. 1; Mim. vyd. 02/002, s. 288).

4 KN, ktorá bola zavedená nariadením č. 2658/87, je založená na HS, z ktorého preberá šesťmiestne položky a podpoložky. Príloha I tohto nariadenia je každoročne aktualizovaná Komisiou Európskych spoločenstiev. Komisia nariadením č. 1810/2004 prijala úplné znenie KN platné od 1. januára 2005.

5 Prvá časť KN obsahuje súbor úvodných ustanovení. V tejto časti v I. oddiele venovanom všeobecným pravidlám pododdiel A s názvom „Všeobecné pravidlá pre interpretáciu [KN]“ (ďalej len „všeobecné pravidlá“), uvádza:

„Zatrieďovanie výrobkov do [KN] sa riadi nasledujúcimi zásadami:

1. Názvy tried, kapitol a podkapitol majú len orientačný charakter; na právne účely sa zatriedenie určuje podľa znenia položiek a príslušných poznámok k triedam alebo kapitolám, a ak tieto položky alebo poznámky nevyžadujú inak, podľa nasledujúcich ustanovení.

…

3. Ak má byť tovar podľa pravidla 2 písm. b) alebo z nejakých iných dôvodov, prima facie, zatriedený do dvoch alebo viacerých položiek, zatriedenie sa vykoná takto:

a) najšpecifickejšia položka musí mať prednosť pred položkami so všeobecnejším významom. Ak sa však dve alebo viac položiek, a to každá z nich, vzťahuje na časť materiálov alebo látok, ktoré tvoria zmiešaný alebo zložený výrobok alebo len na časť výrobkov zo súboru dodávaného do maloobchodného predaja, tieto položky sa považujú vo vzťahu k týmto výrobkom za rovnako špecifické, aj ak jedna z nich obsahuje úplnejší alebo presnejší opis tovaru;

b) zmesi, tovar zložený z rôznych materiálov alebo skladajúci sa z rôznych komponentov a tovar dodávaný v súboroch na maloobchodný predaj, ktoré sa nemôžu riadiť pravidlom 3 písm. a), sa zatriedia podľa materiálu alebo komponentu, ktorý im dáva podstatný charakter, ak je možné ho určiť;

c) ak sa tovar nemôže zatriediť podľa pravidla 3 písm. a) alebo b), zatriedi sa do poslednej položky v numerickom poradí položiek, ktoré prichádzajú do úvahy.

…“

6 Druhá časť KN obsahuje XVI. triedu, pred ktorou sa nachádzajú poznámky s týmto znením:

„…

2. S výhradou ustanovení poznámky 1 k tejto triede, poznámky 1 ku kapitole 84 a poznámky 1 ku kapitole 85 časti a súčasti strojov (ktoré nie sú časťami alebo súčasťami výrobkov položiek 8484, 8544, 8545, 8546 alebo 8547) sa zatrieďujú podľa týchto pravidiel:

a) časti a súčasti, ktoré sa zatrieďujú ako výrobky do ktorejkoľvek položky kapitoly 84 alebo 85 (iné ako položky 8409, 8431, 8448, 8466, 8473, 8485, 8503, 8522, 8529, 8538 a 8548), majú byť vo všetkých prípadoch zatriedené do príslušných položiek;

…

3. Ak nie je ustanovené inak, kombinované stroje pozostávajúce z dvoch alebo viacerých strojov, ktoré majú pracovať spoločne a tvoria spolu jediný celok, ako aj ostatné stroje, ktoré sú svojou konštrukciou určené na dve alebo viac funkcií komplementárnych alebo alternatívnych, sa majú zatriediť podľa stroja, ktorý vykonáva hlavnú funkciu charakterizujúcu celok.

4. Ak stroj, tiež kombinácia strojov, pozostáva z jednotlivých komponentov (samostatných alebo vzájomne prepojených potrubím, prevodovým zariadením, elektrickými káblami alebo iným zariadením) určených na to, aby spoločne plnili jasne definovanú funkciu stanovenú v niektorej položke kapitoly 84 alebo 85, potom sa tento celok zatrieďuje do položky zodpovedajúcej jeho funkcii.

5. Pri uplatňovaní týchto poznámok termín ‚stroj‘ znamená akékoľvek stroje, strojové zariadenia, prístroje alebo nástroje uvedené v položkách kapitol 84 alebo 85.“

7 Uvedená XVI. trieda obsahuje kapitolu 84, ktorá sa týka najmä jadrových reaktorov, kotlov, strojov, prístrojov a mechanických zariadení, ako aj ich častí a súčastí.

8 Poznámka 5 ku kapitole 84 KN uvádza:

„…

B. Stroje na automatické spracovanie údajov môžu byť vo forme systémov skladajúcich sa z rôzneho počtu oddelených jednotiek. S výhradou uvedenou v časti E sa jednotka môže považovať za časť celého systému, ak spĺňa všetky tieto podmienky:

a) jej základné alebo hlavné použitie je v systéme automatického spracovania údajov;

b) možno ju pripojiť k centrálnej spracovateľskej jednotke buď priamo, alebo prostredníctvom jednej alebo viacerých ďalších jednotiek;

a

c) je schopná prijímať alebo odovzdávať údaje v takej forme (kódy alebo signály), ktorú používa celý systém.

C. Samostatne prerokúvané jednotky strojov na automatické spracovanie údajov sa zatrieďujú do položky 8471.

…

E. Stroje vykonávajúce špeciálne funkcie, iné ako spracovanie údajov, pracujúce v spojení so strojom na spracovanie údajov, sú zatriedené do položky zodpovedajúcej ich špeciálnej funkcii alebo prípadne do zostatkových položiek.“

9 Položky a podpoložky kapitoly 84 KN, ktoré sú relevantné vo vzťahu k veci samej, sú tieto:

„8471 Stroje na automatické spracovanie údajov a ich jednotky; magnetické alebo optické snímače, stroje na prepis údajov v kódovanej forme na pamäťové médiá a stroje spracovávajúce tieto údaje, inde nešpecifikované ani nezahrnuté:

…

8473 Časti, súčasti a príslušenstvo (iné ako kryty, kufríky a podobné výrobky) používané výhradne alebo hlavne na strojoch položiek 8469 až 8472:

…

8473 30 − Časti, súčasti a príslušenstvo na stroje položky 8471:

8473 30 10 – – Elektronické zostavy

…

8473 30 90 – – Ostatné“

10 XVI. trieda XVI druhej časti KN obsahuje aj kapitolu 85 venovanú elektrickým strojom, prístrojom a zariadeniam a ich častiam a súčastiam; prístrojom na záznam a reprodukciu zvuku, prístrojom na záznam a reprodukciu televízneho obrazu a zvuku, častiam a súčastiam a príslušenstvu k týmto prístrojom. Táto kapitola 85 zahŕňa predovšetkým nasledujúce položky a podpoložky:

„8536 Elektrické zariadenia na vypínanie alebo na ochranu elektrických obvodov, na ich spájanie do elektrického obvodu (napríklad vypínače, spínače, relé, poistky, obmedzovače prúdových nárazov, zástrčky, zásuvky, objímky žiaroviek, rozvodné skrine) na napätie nepresahujúce 1 000 V:

…

8536 90 – Ostatné zariadenia

…

8536 90 85 – – Ostatné“

11 Sadzba dovozného cla uplatniteľná na tovary zaradené do podpoložky 8536 90 85 bola v čase skutkových okolností vo veci samej 2,3 %, zatiaľ čo prístroje patriace do položiek 8471 a 8473 boli od cla oslobodené od cla.

Vysvetlivky k HS

12 Rada pre colnú spoluprácu, teraz Svetová colná organizácia, schvaľuje za podmienok stanovených v článku 8 Medzinárodného dohovoru o harmonizovanom systéme opisu a číselného označovania tovaru vysvetlivky a klasifikačné stanoviská prijaté výborom pre HS.

13 Vysvetlivky k položke 8471 HS znejú:

„I.– Stroje na automatické spracovanie údajov a ich jednotky

Spracovanie údajov spočíva v nakladaní s údajmi akéhokoľvek druhu podľa rôznych vopred určených logických postupov a na jeden alebo viacero stanovených účelov.

…

D. – Samostatné jednotky

Táto položka zahŕňa aj rôzne samostatné jednotky, z ktorých pozostávajú systémy spracovania údajov. Tieto jednotky môžu byť vo forme prístrojov v osobitnom puzdre alebo vo forme jednotiek bez osobitného puzdra určených na umiestnenie v prístroji (napríklad v hlavnom obvode centrálnej jednotky spracovania údajov). …

…

Prístroj môže byť zaradený do tejto položky ako jednotka systému automatického spracovania údajov len v prípade, že:

1. vykonáva funkciu spracovania údajov;

2. spĺňa podmienky stanovené v poznámke 5 B tejto kapitoly vrátane podmienok stanovených v úvode uvedenej poznámky; a

3. nie je vylúčený ustanoveniami poznámky 5 E tej istej kapitoly.

…

Nezávisle od centrálnych spracovateľských jednotiek a vstupnej a výstupnej jednotky možno uviesť príklady iných jednotiek:

…

4. Riadiace jednotky a prispôsobovacie jednotky, ktoré slúžia na prepojenie centrálnej spracovateľskej jednotky s inými digitálnymi strojmi na spracovanie údajov alebo so skupinami vstupných a výstupných jednotiek, medzi ktoré môžu patriť aj monitory, vzdialené terminály atď.

… Do tejto kategórie patria aj kanálové adaptéry, ktoré slúžia na vzájomné prepojenie dvoch digitálnych systémov (napríklad dvoch lokálnych sietí).

…

II. – Magnetické alebo optické snímače, stroje na prepis údajov v kódovanej forme na pamäťové médiá a stroje spracovávajúce tieto údaje, inde nešpecifikované ani nezahrnuté.

…

B. – Stroje na prepis údajov v kódovanej forme na pamäťové médiá

…

4. Stroje na zavádzanie pevných programov do integrovaných obvodov (programovacie zariadenia). Účelom takých strojov je prenášať v kódovanej forme údaje uložené vo vnútornej pamäti programovacieho zariadenia do programovaných integrovaných obvodov. Programovacie zariadenia ‚vypaľujú‘ údaj do jedného alebo viacerých integrovaných obvodov rôznymi technikami v závislosti od typu programovateľných integrovaných obvodov, ktorý využívajú.

Niektoré programovacie zariadenia majú dodatočnú vlastnosť, ktorá používateľovi umožňuje simuláciou overiť výsledok programovania pred materiálnym zaznamenaním programu do integrovaného obvodu.

…

Časti, súčasti a príslušenstvo

Pokiaľ všeobecné ustanovenia týkajúce sa zaradenia častí a súčastí nestanovujú inak…, zaradia sa časti, súčasti a príslušenstvo strojov tejto položky do položky 8473.“

14 Vysvetlivky k položke 8473 HS, venované častiam, súčastiam a príslušenstvu (iným ako krytom, kufríkom a podobným výrobkom) používaným výhradne alebo hlavne na strojoch a prístrojoch položiek 8469 až 8472, znejú takto:

„…

Pokiaľ všeobecné ustanovenia týkajúce sa zaradenia častí a súčastí nestanovujú inak (pozri všeobecné úvahy k tomuto oddielu), zahŕňa táto položka časti, súčasti a príslušenstvo určené výhradne alebo hlavne pre stroje alebo prístroje [patriace do položiek] 8469 až 8472.

Príslušenstvo patriace do tejto položky môže pozostávať buď z vymeniteľných častí vybavenia, ktoré umožňuje strojom vykonať určitú prácu, alebo z mechanizmov, ktoré rozširujú ich možnosti použitia, alebo zariadení, pomocou ktorých môžu stroje vykonávať okrem hlavnej funkcie aj osobitnú prácu.

Sem patria najmä:

…

9. elektronické pamäťové moduly [napríklad moduly SIMM (pamäťové moduly s jedným radom pripojení) a moduly DIMM (pamäťové moduly s dvomi radmi pripojení)] určené výhradne alebo hlavne pre automatické stroje na spracovanie údajov, ktoré nepozostávajú z nespojitých komponentov podľa poznámky 5 B písm. c) ku kapitole 85 a nemajú vlastnú funkciu.

…“

15 Vysvetlivky ku kapitole 85 HS, ktorej časť A nazvaná „Všeobecný rozsah a štruktúra kapitoly“ sa nachádza medzi všeobecnými úvahami, uvádzajú:

„Táto kapitola zahŕňa všetky elektrické stroje a prístroje, ako aj ich súčasti, s výnimkou:

a) strojov a prístrojov druhu uvedeného v kapitole 84, ktoré sa do nej zaraďujú aj v prípade, že sú elektrické…“

16 Vysvetlivky k položke 8536 HS, ktorá sa týka elektrických zariadení na vypínanie alebo na ochranu elektrických obvodov alebo na zapájanie, spájanie a pripájanie elektrických obvodov (napríklad vypínače, spínače, relé, poistky, obmedzovače prúdových nárazov, zástrčky, zásuvky, objímky žiaroviek, rozvodné skrine) na napätie nepresahujúce 1 000 V, stanovujú:

„…

Táto položka zahŕňa elektrické zariadenia na napätie nepresahujúce 1000 V, ktoré sa používajú najmä v obytných budovách alebo na priemyselné inštalácie. Zariadenia tohto druhu na napätie presahujúce 1000 V naproti tomu patria do položky 8535.

Do tejto položky patria najmä:

…

III. – Zariadenia na zapájanie, spájanie alebo pripájanie

Tieto zariadenia sa používajú na prepojenie jednotlivých častí elektrického obvodu. Patria k nim najmä:

A) Zástrčky a zásuvky, ktoré slúžia na zapojenie mobilného prístroja alebo inštalačného prvku obvykle do pevného vedenia…“

Spor vo veci samej a prejudiciálne otázky

17 V júli 2005 spoločnosť Data I/O požiadala Bundesfinanzdirektion Südost o záväznú informáciu o nomenklatúrnom zaradení tovaru pre „adaptér pre programovacie zariadenia PA T009“, ktorý sa mal dovážať zo Spojených štátov.

18 Z návrhu na začatie prejudiciálneho konania vyplýva, že dotknutý adaptér umožňuje programovanie pamäťových modulov a logických sietí. Vytvára spojenie medzi programovacím zariadením a programovanými elektrickými komponentmi, čo umožňuje prenos údajov medzi programovacím strojom a takými komponentmi, ktoré majú rôzne formy, ako aj elektrické kontakty, a nemôžu byť priamo pripojené na programovacie zariadenie. Tento adaptér pozostáva z plošného spoja s nespojitými kondenzátormi, ktorý má formu rozširujúcej karty, na ktorej sú namontované štyri podstavce s dotykovými kolíkmi. Okrem toho obsahuje pamäťový čip uložený na adaptérovej karte, ktorý tým, že zaznamenáva pokrok prác, ukladá proces programovania, ktorý z neho môže byť vyvolaný.

19 Záväzná informácia o nomenklatúrnom zaradení tovaru poskytnutá 27. júla 2005 zaradila tento tovar do podpoložky 8536 90 85 KN. Žaloba, ktorú Data I/O podala proti uvedenej informácii po zamietnutí jej sťažnosti proti tejto informácii a ktorá smerovala k tomu, aby bol tento tovar zaradený do položky 8471 KN, subsidiárne do položky 8473 tejto nomenklatúry, bola zamietnutá rozsudkom Finanzgericht München.

20 Vnútroštátny súd, ktorý sa zaoberá opravným prostriedkom „Revision“ podaným proti tomuto rozsudku spoločnosťou Data I/O, si kladie otázku, či by tento adaptér nemal byť vzhľadom na použiteľné právne predpisy zaradený skôr do položky 8471 KN.

21 Za týchto okolností Bundesfinanzhof rozhodol prerušiť konanie a položil Súdnemu dvoru tieto prejudiciálne otázky:

„1. Má sa poznámka 5 B ku kapitole 84 [KN] vykladať v tom zmysle, že umožňuje zaradenie elektrického adaptéra, určeného na vytváranie elektrického spojenia medzi automatickým programovacím strojom a programovateľnými elektrickými komponentmi, do položky 8471 kombinovanej nomenklatúry?

2. Pokiaľ treba na túto otázku odpovedať záporne: má sa vyššie uvedený adaptér zaradiť do položky 8471 [KN], pokiaľ obsahuje takzvaný pamäťový čip, v ktorom sa ukladá proces programovania a z ktorého môže byť tento proces vyvolaný?“

O prejudiciálnych otázkach

Úvodné pripomienky

22 Na úvod treba konštatovať, že návrh na začatie prejudiciálneho konania nespresňuje, či je funkcia elektrického spojenia medzi programovacím zariadením a programovanými komponentmi jedinou funkciou adaptéra, o ktorý ide vo veci samej, alebo či treba zaznamenávanie procesu programovania, ktorý môže byť neskôr vyvolaný, považovať za doplnkovú funkciu, ktorá je odlišná od funkcie spojenia. Ani zo spisu predloženého Súdnemu dvoru nemožno zistiť, či môže byť pamäťový čip vyvolaný bez toho, aby bol adaptér pripojený k programovaciemu zariadeniu.

23 Ako však uvádza samotný vnútroštátny súd, z poznámky 3 k XVI. triede KN vyplýva, že zaradenie kombinovaných strojov pozostávajúcich z dvoch alebo viacerých strojov, ktoré majú pracovať spoločne a tvoria spolu jediný celok, ako aj ostatných strojov, ktoré sú svojou konštrukciou určené na dve alebo viac funkcií komplementárnych alebo alternatívnych, sa vykoná podľa hlavnej funkcie charakterizujúcej celok. Okrem toho podľa poznámky 4 k tej istej triede, ak stroj alebo kombinácia strojov pozostáva z jednotlivých komponentov, ktoré však zabezpečujú vykonávanie jasne definovanej funkcie, zaradí sa tento celok do položky zodpovedajúcej jeho funkcii.

24 V tomto ohľade treba pripomenúť, že keď je Súdnemu dvoru podaný návrh na rozhodnutie v prejudiciálnom konaní v oblasti colného zaradenia, jeho funkcia spočíva skôr v tom, že vnútroštátnemu súdu objasní kritériá, ktorých uplatnenie umožní vnútroštátnemu súdu správne zaradiť predmetné tovary do KN, než v tom, že toto zaradenie vykoná skôr, o to predovšetkým preto, lebo nedisponuje nevyhnutne všetkými podkladmi potrebnými v tomto smere. Vnútroštátny súd sa zdá v každom prípade viac príslušný pre vykonanie zaradenia. Súdny dvor však v duchu spolupráce medzi vnútroštátnymi súdmi a ním s cieľom dať užitočnú odpoveď môže vnútroštátnemu súdu poskytnúť všetky informácie, ktoré považuje za nevyhnutné (pozri najmä rozsudok zo 16. júla 2009, Pärlitigu, C‑56/08, Zb. s. I‑6719, bod 23 a citovanú judikatúru).

25 Vo veci, ktorú prejednáva vnútroštátny súd, je jeho úlohou jednak určiť, či adaptér, o ktorý ide vo veci samej, predstavuje buď kombináciu strojov, alebo stroj pozostávajúci z viacerých komponentov, ktoré zabezpečujú vykonávanie jasne definovanej funkcie alebo viacerých rozdielnych funkcií, ako aj v prípade potreby rozhodnúť, ktorá z funkcií vykonávaných týmto adaptérom je hlavná, aby mohol s ohľadom na túto funkciu a s prihliadnutím ku kritériám spresneným Súdnym dvorom vykonať zaradenie uvedeného adaptéra.

O veci samej

26 Svojimi dvoma otázkami, ktoré treba preskúmať spoločne, sa uvedený súd v podstate pýta, či adaptér, o aký ide vo veci samej, ktorý vykonáva funkciu elektrického prepojenia medzi programovacím zariadením a programovanými komponentmi, ako aj funkciu zaznamenávania procesu programovania, ktorý môže byť neskôr vyvolaný, predstavuje „jednotku“ stroja na automatické spracovanie údajov v zmysle poznámky 5 B ku kapitole 84 KN a z tohto dôvodu patrí do položky 8471 tejto nomenklatúry.

27 Data I/O tvrdí, že adaptér, o ktorý ide vo veci samej, slúži na vytvorenie spojenia medzi strojom na automatické spracovanie údajov a programovaným elektronickým komponentom a umožňuje tak prenos údajov z tohto stroja do tohto komponentu. Okrem toho je schopný prenášať a ukladať údaje, aby mohol uvedený stroj vykonávať programovanie. Tento tovar preto treba zaradiť do položky 8471 KN.

28 Komisia naopak s odkazom na vysvetlivky k HS tvrdí, že tovar možno považovať za jednotku stroja na spracovanie údajov, ktorá je zaradená do položky 8471 KN, iba v prípade, že vykonáva aj funkciu spracovania údajov. Vzhľadom na to, že adaptéry, o ktoré ide vo veci samej, túto funkciu nemajú, nepatria do tejto položky. Keďže však tento adaptér obsahuje pamäťový čip, ktorý mu umožňuje neskôr vyvolať proces programovania, je úlohou vnútroštátneho súdu určiť, či funkcie ukladania a vyvolávania údajov predstavujú takú funkciu spracovania údajov.

29 Hneď na úvod treba pripomenúť ustálenú judikatúru Súdneho dvora, podľa ktorej v záujme právnej istoty a jednoduchého preskúmania treba rozhodujúce kritérium na colné zaradenie tovarov hľadať všeobecným spôsobom v ich objektívnych znakoch a vlastnostiach, ako sú definované v znení položky KN a v poznámkach k triede alebo ku kapitole (pozri najmä rozsudky z 18. júla 2007, Olicom, C‑142/06, Zb. s. I‑6675, bod 16, a z 19. februára 2009, Kamino International Logistics, C‑376/07, Zb. s. I‑1167, bod 31).

30 Vysvetlivky vypracované Komisiou v súvislosti s KN a Svetovou colnou organizáciou v súvislosti s HS významným spôsobom prispievajú k výkladu rozsahu rozličných colných položiek, ale nie sú právne záväzné (rozsudky z 26. októbra 2006, Turbon International, C‑250/05, Zb. s. I‑10531, bod 16, a z 18. júna 2009, Kloosterboer Services, C‑173/08, zatiaľ neuverejnený v Zbierke, bod 25).

31 Pokiaľ ide konkrétne o položku 8471 KN, z poznámky 5 B ku kapitole 84 KN vyplýva, že s výnimkou poznámky 5 E k tej istej kapitole musí prístroj na účely zaradenia do tejto položky ako jednotka stroja na automatické spracovanie údajov spĺňať tri kumulatívne podmienky uvedené v písmenách a) až c) uvedenej poznámky 5 B, a to po prvé musí byť jeho základné alebo hlavné použitie v systéme automatického spracovania údajov, po druhé musí byť možné ho pripojiť priamo alebo nepriamo k centrálnej spracovateľskej jednotke a po tretie musí byť schopný prijímať alebo odovzdávať údaje v takej forme, ktorú používa celý systém.

32 Vnútroštátny súd považuje na základe zistení vykonaných Finanzgericht München za preukázané, že adaptér, o ktorý ide vo veci samej, spĺňa prvé dve vyššie uvedené podmienky. Spresňuje tiež, že tento adaptér nemá vlastnú funkciu v zmysle uvedenej poznámky 5 E, ktorú by mohol vykonávať nezávisle od stroja na automatické spracovanie údajov. Tento súd sa však zaoberá otázkou, či tento adaptér spĺňa podmienku uvedenú v poznámke 5 B písm. c) k uvedenej kapitole, aby mohol byť považovaný za jednotku stroja na automatické spracovanie údajov, teda či „je schopný prijímať alebo odovzdávať údaje v takej forme (kódy alebo signály), ktorú používa celý systém“.

33 Treba konštatovať, že KN neobsahuje nijaký údaj o tom, čo treba rozumieť pod pojmom „[schopnosť] prijímať alebo odovzdávať údaje v takej forme (kódy alebo signály), ktorú používa celý systém“.

34 Predovšetkým z kapitoly I časti D vysvetlivky k HS týkajúcej sa položky 8471 KN však vyplýva, že podľa bodu 1 ôsmeho odseku tejto časti možno tovar považovať za jednotku stroja na automatické spracovanie údajov a zaradiť ho do tej istej položky len v prípade, že vykonáva aj „funkciu spracovania údajov“.

35 Pokiaľ ide o pojem „spracovanie údajov“, prvý odsek uvedenej kapitoly I jednak stanovuje, že také spracovanie spočíva v nakladaní s údajmi akéhokoľvek druhu podľa rôznych vopred určených logických postupov a na jeden alebo viacero stanovených účelov. Okrem toho, s ohľadom na všeobecnú štruktúru uvedenej vysvetlivky, ako aj na jej kontext sa zdá, že tento pojem treba chápať tak, že v zásade znamená využívanie údajov, akým je napríklad ich ukladanie, zmena, uchovávanie, premena alebo úprava.

36 Z toho vyplýva, že adaptér dotknutý vo veci samej, ktorého jedna z funkcií spočíva v ukladaní a uchovávaní údajov pomocou pamäťového čipu, spĺňa podmienku uvedenú v poznámke 5 B písm. c) ku kapitole 84 KN, lebo vykonáva spracovanie údajov.

37 V prípade, že by vnútroštátny súd pri vykonávaní overenia uvedeného v bode 25 tohto rozsudku dospel k záveru, že funkcia ukladania predstavuje hlavnú funkciu adaptéra, o aký ide v spore, ktorý tento súd prejednáva, bolo by potrebné vychádzať z toho, že musí byť zaradený do položky 8471 KN ako „jednotka“ strojov na automatické spracovanie údajov.

38 V opačnom prípade by bolo úlohou uvedeného súdu preskúmať, či ten istý adaptér môže byť považovaný buď za „časť alebo súčasť“ alebo „príslušenstvo“ stroja na automatické spracovanie údajov a zaradený do položky 8473 KN, ako subsidiárne tvrdí Data I/O, alebo za „zariadenie na spájanie elektrických obvodov“ a zaradený do položky 8536 tej istej nomenklatúry, ako navrhujú Hauptzollamt Hannover a Komisia.

39 Na účely poskytnutia užitočnej odpovede vnútroštátnemu súdu treba spresniť podmienky, za ktorých môže byť tovar zaradený do týchto dvoch položiek.

40 Z judikatúry Súdneho dvora jednak vyplýva, že pojem „časť alebo súčasť“ v zmysle položky 8473 KN predpokladá existenciu celku, pre ktorého fungovanie je táto časť alebo súčasť nevyhnutná (rozsudok Kloosterboer Services, už citovaný, bod 27 a citovaná judikatúra).

41 Okrem toho, pokiaľ ide o výraz „príslušenstvo“, z vysvetliviek k HS týkajúcich sa položky 8473 vyplýva, že „príslušenstvo patriace do tejto položky môže pozostávať buď z vymeniteľných častí vybavenia, ktoré umožňujú strojom vykonať určitú prácu, alebo z mechanizmov, ktoré rozširujú ich možnosti použitia alebo pomocou ktorých môžu stroje vykonávať okrem hlavnej funkcie aj osobitnú prácu“. Táto vysvetlivka sa týka najmä „elektronických pamäťových modulov… určených výhradne alebo hlavne pre automatické stroje na spracovanie údajov, ktoré nepozostávajú z nespojitých komponentov“.

42 Je úlohou vnútroštátneho súdu určiť, či je adaptér, o ktorý ide vo veci samej, nevyhnutný na fungovanie programovacieho stroja, alebo či predstavuje buď časť vybavenia, ktoré umožňuje tomuto stroju vykonať určitú prácu, alebo zariadenie, pomocou ktorého môže uvedený stroj vykonávať okrem hlavnej funkcie aj osobitnú prácu.

43 Len v prípade, že by uvedený adaptér nemohol byť zaradený ani do položky 8471, ani do položky 8473 KN, ho bude potrebné považovať za „zariadenie na spájanie elektrických obvodov“, ktoré na základe toho patrí do položky 8536 tejto nomenklatúry, ktorej znenie sa týka najmä „zariadení na zapájanie, spájanie a pripájanie elektrických obvodov“.

44 Z vysvetliviek k HS, ktoré sa týkajú kapitoly 85 KN, totiž vyplýva, že podľa ich časti A prvého odseku táto kapitola „zahŕňa všetky elektrické stroje a prístroje, ako aj ich súčasti, s výnimkou… strojov a prístrojov druhu uvedeného v kapitole 84, ktoré sa do nej zaraďujú aj v prípade, že sú elektrické“. Adaptér, o ktorý ide vo veci samej, teda môže byť zaradený do položky 8536 tejto nomenklatúry iba v prípade, že nepatrí do jej položiek 8471 a 8473.

45 Vzhľadom na vyššie uvedené úvahy treba na položené otázky odpovedať, že adaptér, o aký ide vo veci samej, ktorý vykonáva funkciu elektrického prepojenia medzi programovacím zariadením a programovanými komponentmi, ako aj funkciu ukladania procesu programovania, ktorý môže byť neskôr vyvolaný, spĺňa podmienku uvedenú v poznámke 5 B písm. c) ku kapitole 84 KN a musí byť zaradený do položky 8471 tejto nomenklatúry ako „jednotka“ stroja na automatické spracovanie údajov, pokiaľ jeho hlavná funkcia spočíva v spracovaní údajov. V prípade, že by taký adaptér túto funkciu nemal, musí byť zaradený do položky 8473 uvedenej nomenklatúry ako „časť alebo súčasť“ alebo „príslušenstvo“ stroja, pokiaľ je nevyhnutný na jeho fungovanie alebo predstavuje časť vybavenia, ktoré umožňuje tomuto stroju vykonávať určitú prácu, alebo zariadenie, pomocou ktorého môže uvedený stroj vykonávať okrem hlavnej funkcie aj osobitnú prácu, čo má overiť vnútroštátny súd. Pokiaľ tento adaptér nemôže byť zaradený ani do jednej z dvoch vyššie uvedených položiek, treba ho považovať za „zariadenie na spájanie elektrických obvodov“, ktoré na základe toho patrí do položky 8536 KN.

O trovách

46 Vzhľadom na to, že konanie pred Súdnym dvorom má vo vzťahu k účastníkom konania vo veci samej incidenčný charakter a bolo začaté v súvislosti s prekážkou postupu v konaní pred vnútroštátnym súdom, o trovách konania rozhodne tento vnútroštátny súd. Iné trovy konania, ktoré vznikli v súvislosti s predložením pripomienok Súdnemu dvoru a nie sú trovami uvedených účastníkov konania, nemôžu byť nahradené.

Z týchto dôvodov Súdny dvor (druhá komora) rozhodol takto:

Adaptér, o aký ide vo veci samej, ktorý vykonáva funkciu elektrického prepojenia medzi programovacím zariadením a programovanými komponentmi, ako aj funkciu ukladania procesu programovania, ktorý môže byť neskôr vyvolaný, spĺňa podmienku uvedenú v poznámke 5 B písm. c) ku kapitole 84 kombinovanej nomenklatúry, ktorá sa nachádza v prílohe I nariadenia Rady (EHS) č. 2658/87 Rady z 23. júla 1987 o colnej a štatistickej nomenklatúre a o Spoločnom colnom sadzobníku, zmenenej a doplnenej nariadením Komisie (ES) č. 1810/2004 zo 7. septembra 2004, a musí byť zaradený do položky 8471 tejto nomenklatúry ako „jednotka“ stroja na automatické spracovanie údajov, pokiaľ jeho hlavná funkcia spočíva v spracovaní údajov. V prípade, že by taký adaptér túto funkciu nemal, musí byť zaradený do položky 8473 uvedenej nomenklatúry ako „časť alebo súčasť“ alebo „príslušenstvo“ stroja, pokiaľ je nevyhnutný na jeho fungovanie alebo predstavuje časť vybavenia, ktoré umožňuje tomuto stroju vykonávať určitú prácu, alebo zariadenie, pomocou ktorého môže uvedený stroj vykonávať okrem hlavnej funkcie aj osobitnú prácu, čo má overiť vnútroštátny súd. Pokiaľ tento adaptér nemôže byť zaradený ani do jednej z dvoch vyššie uvedených položiek, treba ho považovať za „zariadenie na spájanie elektrických obvodov“, ktoré na základe toho patrí do položky 8536 uvedenej kombinovanej nomenklatúry.

Podpisy